IэщIагъэм зыщагъэгъуазэ
Прохладнэ къалэм Пушкиным и цIэр зэрихьэу дэт курыт школ №8-м и еджакIуэхэм ящыщ гуп иджыблагъэ щыIащ Къэбэрдей-Балъкъэр къэрал университетым. Журналист IэщIагъэр зэзыгъэгъуэтыну щIэхъуэпс а ныбжьыщIэхэр «КъБКъУ-ТВ» университет телевидение интернет-каналым ирагъэблэгъащ икIи абы и щэхухэм щагъэгъуэзащ.
Университетым ныбжьыщIэхэмрэ абыхэм я пашэ егъэджакIуэ Погорелов Евгенийрэ къащыIущIащ КъБКъУ-м социальнэ Iуэхухэмрэ гъэсэныгъэ лэжьыгъэмкIэ и проректор Къумыкъу Iэуес. Ар школакIуэхэм кIэщIу яхутепсэлъыхьащ университетым къикIуа гъуэгуанэм, абы иIэ къудамэхэм, зыщыхурагъаджэ IэщIагъэхэм, щызэхэт щIалэгъуалэ зэгухьэныгъэхэм. ИужькIэ хьэщIэхэр яшащ «КъБКъУ-ТВ»-м и редакцэм. Абыхэм къахуэзащ икIи тележурналистикэ IэщIагъэм нэхъ зэпкърыхауэ къахутепсэлъыхьащ интернет-каналым и редактор нэхъыщхьэ Лисеев Роман. НыбжьыщIэхэр яфIэхьэлэмэту едэIуащ программэ е сюжет гуэр гъэхьэзырыным, операторым, монтажёрым, звукорежиссёрым я лэжьыгъэхэм ятеухуа щхьэхуэныгъэхэм. ШколакIуэхэм Iэмал яIащ хъыбарыщIэхэр езыгъэкIуэкI журналистым и къалэнхэр ягъэзэщIэну.
ШколакIуэхэм я пашэ Погореловым зэрыжиIамкIэ, ахэр къыздикIа школым нэхъапэм щылэжьащ телевиденэ пункт. Мы зэманым ахэр хущIокъу школ телевиденэм и лэжьыгъэр зэтраублэжыну.
НыбжьыщIэхэм гунэс ящыхъуащ ялъэгъуа, зыщIэдэIуа псори. Университетым и IэщIагъэлIхэми жаIащ журналист ныбжьыщIэхэм сыт и лъэныкъуэкIи зыщIагъэкъуэну зэрыхьэзырыр.
ТАМБИЙ Линэ.
